PERUSTELUT

Uusia psykoaktiivisia aineita koskevasta tietojenvaihdosta, riskienarvioinnista ja valvonnasta tehdyssä neuvoston päätöksessä 2005/387/YOS[1] säädetään kolmivaiheisesta menettelystä, jolla voidaan saattaa uusia psykoaktiivisia aineita valvonnan piiriin EU:ssa.

Kyseisen neuvoston päätöksen 6 artiklan nojalla neuvosto pyysi 24. syyskuuta 2012 virallisesti Euroopan huumausaineiden ja niiden väärinkäytön seurantakeskuksen (EMCDDA) laajennettua tiedekomiteaa tekemään riskien arvioinnin psykoaktiivisesta aineesta 4-metyyliamfetamiini.

Riskien arvioinnin keskeiset tulokset ovat seuraavat:

(1) 4-metyyliamfetamiini on valvottavan aineen amfetamiinin synteettinen johdannainen, jonka rengasrakenteessa on metyyliryhmiä. Se aiheuttaa samankaltaisia fysikaalisia reaktioita kuin muut piristävät aineet, kuten amfetamiini.

(2) 4-metyyliamfetamiinin käytön on todettu voivan aiheuttaa vakavia terveysongelmia ja haittavaikutuksia. Aineen käyttötavat vaikuttavat olevan samoja kuin amfetamiinin.

(3) Vuosina 2010–2012 neljässä jäsenvaltiossa todettiin 21 kuolemantapausta, joissa ruumiinavauksessa löydettiin 4-metyyliamfetamiininjäämiä joko yksin tai sen ja muiden aineiden yhdistelminä. Osassa tapauksista 4-metyyliamfetamiinia oli havaituista huumeista eniten.

(4) 4-metyyliamfetamiinilla ei ole tunnettua, vahvistettua eikä tunnustettua lääketieteellistä arvoa eikä käyttöä. Sitä hyödynnetään kuitenkin analyyttisena vertailustandardina ja tieteellisessä tutkimuksessa.

Neuvoston päätöksen 8 artiklan 1 kohdan mukaan komissio tekee kuuden viikon kuluessa riskienarviointiraportin saamisesta neuvostolle aloitteen uuden psykoaktiivisen aineen saattamiseksi valvontatoimenpiteiden piiriin tai esittää kertomuksen, jossa perustellaan, miksi tämä ei ole tarpeen.

4-metyyliamfetamiinin kaikista riskeistä ja käyttötavoista on tässä vaiheessa vasta rajallisesti tieteellistä näyttöä, mutta aineen saattaminen valvonnan piiriin unionissa on perusteltua. Ennen kaikkea aine on riskienarviointiraportin perusteella terveydelle vaarallinen, kuten edellä jo todettiin. Aineen vaarallisuutta lisää se, että sitä myydään usein amfetamiinina tai amfetamiiniin tai muihin aineisiin sekoitettuna, jolloin suurin osa aineen käyttäjistä ei tiedä käyttävänsä sitä.

4-metyyliamfetamiini on perusteltua saattaa valvonnan piiriin myös, koska on mahdollista, että siitä muodostuu amfetamiinin korvike, sillä 4-metyyliamfetamiini muistuttaa amfetamiinia ja sen tuotantoon, laittomaan kauppaan ja jakeluun vaikuttaa liittyvän järjestäytynyttä rikollisuutta.

Tällä ehdotuksella neuvoston päätökseksi on tarkoitus kehottaa jäsenvaltioita saattamaan 4-metyyliamfetamiini valvontatoimenpiteiden ja rikosoikeudellisten seuraamusten piiriin jäsenvaltioiden lainsäädännön mukaisesti vuonna 1971 tehdystä psykotrooppisia aineita koskevasta Yhdistyneiden kansakuntien yleissopimuksesta aiheutuvien velvoitteiden perusteella.

2013/0021 (NLE)

Ehdotus

NEUVOSTON PÄÄTÖS

4-metyyliamfetamiinin saattamisesta valvontatoimenpiteiden piiriin

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen,

ottaa huomioon uusia psykoaktiivisia aineita koskevasta tietojenvaihdosta, riskienarvioinnista ja valvonnasta 10 päivänä toukokuuta 2005 tehdyn neuvoston päätöksen 2005/387/YOS[2] ja erityisesti sen 8 artiklan 3 kohdan,

ottaa huomioon komission aloitteen,

sekä katsoo seuraavaa:

(1) Euroopan huumausaineiden ja niiden väärinkäytön seurantakeskuksen laajennetun tiedekomitean erityisistunnossa on laadittu neuvoston päätöksen 2005/387/YOS 6 artiklan mukainen 4-metyyliamfetamiinia koskeva riskienarviointiraportti, jonka komissio vastaanotti 29 päivänä marraskuuta 2012.

(2) 4-metyyliamfetamiini on amfetamiinin synteettinen johdannainen, jonka rengasrakenteessa on metyyliryhmiä. Sitä on takavarikoitu pääasiassa jauheena ja tahnana, jotka sisältävät amfetamiinia ja kofeiinia, mutta sitä esiintyy myös pillereinä ja nesteenä. Sitä on alettu myydä ja käyttää amfetamiinina laittomilla amfetamiinimarkkinoilla. Aineesta on tehty yksi havainto internetissä myydyssä kaupallisessa tuotteessa. 4-metyyliamfetamiiniyhdistelmän kemiallinen päälähtöaine on 4-metyylibentsyylimetyyliketoni (4-metyyli-BMK), jota nähtävästi myydään internetissä ja jota ei valvota huumausaineiden ja psykotrooppisten aineiden laitonta kauppaa vastaan tehdyn Yhdistyneiden Kansakuntien vuoden 1988 yleissopimuksen nojalla.

(3) Käyttäjiltä saadaan harvoin tietoa erityisesti 4-metyyliamfetamiinin fysikaalisista vaikutuksista, sillä he eivät yleensä tiedä käyttäneensä ainetta. Käytettävissä olevien vähäisten tietojen perusteella vaikuttaa kuitenkin siltä, että aineen vaikutukset ovat samankaltaisia kuin piristeiden. Käytettävissä olevien rajallisten tietojen mukaan 4-metyyliamfetamiinin haittavaikutuksia ihmisille ovat muun muassa kuume, kohonnut verenpaine, anoreksia, pahoinvointi, hikoilu, ruoansulatusongelmat, yskä, oksentelu, päänsärky, sydämentykytys, unettomuus, vainoharhaisuus, ahdistus ja masennus. Nykyisten tietojen perusteella ei voida päätellä, miten voimakkaasti aine mahdollisesti aiheuttaa riippuvuutta.

(4) Käytettävissä olevien rajallisten tietojen mukaan 4-metyyliamfetamiinin välitön myrkyllisyys on samaa luokkaa kuin muilla piristeillä. Jonkin verran näyttöä on siitä, että kun 4-metyyliamfetamiinia yhdistetään toisiin aineisiin, kuten amfetamiiniin ja kofeiiniin, seos voi olla osiaan myrkyllisempi.

(5) Neljässä jäsenvaltiossa on rekisteröity 21 kuolemantapausta, joissa ruumiinavauksessa on löydetty 4-metyyliamfetamiininjäämiä joko yksin tai sen ja yhden tai useamman aineen yhdistelminä. Käytettävissä olevien tietojen perusteella ei voida päätellä varmuudella 4-metyyliamfetamiinin osuutta kuolemantapauksiin, mutta osassa tapauksista sitä oli havaituista huumeista eniten ja vastaavan määrän amfetamiinia on todettu johtaneen kuolemaan.

(6) 4-metyyliamfetamiinia on tavattu 15 jäsenvaltiossa, ja yksi jäsenvaltio on ilmoittanut, että ainetta valmistetaan sen alueella. Pelkän 4-metyyliamfetamiinin yleisyyttä on vaikea arvioida. Käyttäjäryhmien ei tiedetä kysyvän erityisesti tätä ainetta. Sitä ei myydä nettikaupoissa.

(7) Käytettävissä olevien tietojen mukaan ainetta tuottavat ja jakelevat samat järjestäytyneet rikollisryhmät, jotka valmistavat ja myyvät laittomasti amfetamiinia, joka on valvonnanalainen huume.

(8) 4-metyyliamfetamiinilla ei ole tunnettua, vahvistettua eikä tunnustettua lääketieteellistä arvoa tai käyttöä unionissa, eikä sillä ole unionissa myyntilupaa. Sen lisäksi, että ainetta hyödynnetään analyyttisena vertailustandardina ja tieteellisessä tutkimuksessa, sille ei ole osoitettu mitään laillista käyttötarkoitusta.

(9) 4-metyyliamfetamiinia ei olla parhaillaan arvioimassa eikä sitä ole arvioitu Yhdistyneiden kansakuntien järjestelmän piirissä. Kahdeksan jäsenvaltiota valvoo ainetta huumevalvontaa koskevan lainsäädännön nojalla vuonna 1971 tehdystä psykotrooppisia aineita koskevasta Yhdistyneiden kansakuntien yleissopimuksesta aiheutuvien velvoitteiden perusteella. Kaksi muuta jäsenvaltiota soveltaa tuotteeseen kansallisen lainsäädäntönsä yleistä määritelmää, ja yksi jäsenvaltio valvoo sitä lääkelainsäädännön perusteella.

(10) Riskienarviointiraportissa todetaan, että 4-metyyliamfetamiinin erityispiirteistä ja riskeistä on jonkin verran tieteellistä näyttöä, mutta sen terveydellisiä ja sosiaalisia riskejä on tutkittava lisää. Nykyinen näyttö riittää kuitenkin perusteeksi sille, että aine saatetaan valvontatoimien piiriin unionissa. Perusteena on aineen vaarallisuus terveydelle, mistä todistavat aineesta tehdyt havainnot useiden kuolemantapausten yhteydessä erityisesti yhdistettynä muihin aineisiin. Yhteiskäyttöä tapahtuu, koska aineen ulkonäkö ja vaikutukset muistuttavat erittäin paljon amfetamiinia, eivätkä aineen käyttäjät aina tiedä käyttävänsä sitä. 4-metyyliamfetamiini on siis perusteltua asettaa valvonnan piiriin kaikkialla unionissa aineen vaarallisuuden ja vähäisen lääketieteellisen arvon tai käytön vuoksi.

(11) Koska kymmenen jäsenvaltiota valvoo jo 4-metyyliamfetamiinia, sen saattaminen valvonnan piiriin kaikkialla unionissa voi auttaa välttämään ongelmia rajatylittävässä lainvalvonnassa ja lainkäyttöelinten yhteistyössä.

(12) Unionin laajuiset valvontatoimenpiteet voivat auttaa estämään sen, että 4-metyyliamfetamiinista muodostuu amfetamiinin korvike laittomassa huumekaupassa,

ON HYVÄKSYNYT TÄMÄN PÄÄTÖKSEN:

1 artikla

Saatetaan uusi psykoaktiivinen aine 4-metyyliamfetamiini valvontatoimenpiteiden piiriin.

2 artikla

Jäsenvaltioiden on toteutettava vuoden sisällä tämän päätöksen julkaisemisesta kansallisen lainsäädäntönsä mukaiset tarvittavat toimenpiteet 4-metyyliamfetamiinin saattamiseksi valvontatoimenpiteiden ja rikosoikeudellisten seuraamusten piiriin jäsenvaltioiden lainsäädännön mukaisesti vuonna 1971 tehdystä psykotrooppisia aineita koskevasta Yhdistyneiden kansakuntien yleissopimuksesta aiheutuvien velvoitteiden perusteella.

3 artikla

Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä

Neuvoston puolesta

Puheenjohtaja

[1] EUVL L 127, 20.5.2005, s. 32.

[2] EUVL L 127, 20.5.2005, s. 32.